b'\n_START_ARTICLE_\nVlodava\n_START_SECTION_\nIstorija\n_START_PARAGRAPH_\nPirm\xc4\x85 kart\xc4\x85 ra\xc5\xa1ytiniuose \xc5\xa1altiniuose gyvenviet\xc4\x97 pamin\xc4\x97ta 1242 m., kur minimas gyvenviet\xc4\x97je apsistoj\xc4\x99s kunigaik\xc5\xa1tis Danielius, pab\xc4\x97g\xc4\x99s 1241 m. nuo totori\xc5\xb3. Tuo metu gyvenviet\xc4\x97 priklaus\xc4\x97 Hali\xc4\x8do-Volyn\xc4\x97s kunigaik\xc5\xa1tystei. 1446-1447 m. gyvenviet\xc4\x97 prijungta prie Lietuvos Did\xc5\xbeiosios Kunigaik\xc5\xa1tyst\xc4\x97s, kur iki 1566 m. priklaus\xc4\x97 Trak\xc5\xb3 vaivadijai, o nuo 1566 m. iki 1795 m. Bresto vaivadijai._NEWLINE_Per gyvenviet\xc4\x99 tekanti Vlodavkos up\xc4\x97 tapo siena tarp LDK ir Lenkijos karalyst\xc4\x97s. 1475 m. gyvenviet\xc4\x99 karalius Kazimieras Jogailaitis padovanojo Sangu\xc5\xa1k\xc5\xb3 \xc5\xa1eimai, kuri \xc4\x8dia pasistat\xc4\x97 pil\xc4\xaf. XVI a. \xc4\xafkurta Vlodavos \xc5\xa0v. Mergel\xc4\x97s Marijos Gimimo parapija. 1534 m. gyvenvietei suteiktos Magdeburgo teis\xc4\x97s ir Vlodavos miesto herbas bei Vlodavos miesto v\xc4\x97liava. Miestas b\xc5\xabdamas pasienyje ir gaudamas dideles pajamas spar\xc4\x8diai vyst\xc4\x97si._NEWLINE_XVI a. \xc4\xaf miest\xc4\x85 atsikraust\xc4\x97 pirmieji \xc5\xbeydai. 1556 m. \xc4\xafkurta Vlodavos \xc5\xa0v. Liudviko parapija. Nuo 1596 m. priklaus\xc4\x97 Le\xc5\xa1\xc4\x8dinski\xc5\xb3 \xc5\xa1eimai. 1624 m. \xc4\xafkurta kalvinist\xc5\xb3 mokykla veikusi iki 1698 met\xc5\xb3. 1634 m. mieste \xc4\xafvyko LDK ir Lenkijos karalyst\xc4\x97s reformat\xc5\xb3 sinodas. 1648 m. miest\xc4\x85 nusiaub\xc4\x97 kazokai vadovaujami Bogdano Chmelnickio. 1684 m. pastatyta Vlodavos Senoji sinagoga. 1739-1752 m. pastatyta Vlodavos \xc5\xa0v. Liudviko ba\xc5\xbeny\xc4\x8dia. XVIII a. \xc4\xafkurtos Vlodavos \xc5\xbeyd\xc5\xb3 kapin\xc4\x97s. 1764-1774 m. pastatyta Vlodavos Did\xc5\xbeioji sinagoga. 1786 m. pastatyta Vlodavos Ma\xc5\xbeoji sinagoga._NEWLINE_Nuo 1795 m. iki 1809 m. miestas priklaus\xc4\x97 Austrijos karalyst\xc4\x97s Vakar\xc5\xb3 Galicijai. 1805-1809 m. veik\xc4\x97 Vlodavos cirkului. 1809\xe2\x80\x931816 m. priklaus\xc4\x97 Var\xc5\xa1uvos kunigaik\xc5\xa1tyst\xc4\x97s Sedlc\xc5\xb3 departamentui. 1816\xe2\x80\x931837 m. priklaus\xc4\x97 Rusijos imperijos Lenkijos Kongreso karalyst\xc4\x97s Palenk\xc4\x97s vaivadijai._NEWLINE_1827 m. mieste gyveno 2,236 \xc5\xbeydai. 1840-1843 m. pastatyta Vlodavos \xc5\xa0v. Mergel\xc4\x97s Marijos Gimimo cerkv\xc4\x97. 1837\xe2\x80\x931844 m. priklaus\xc4\x97 Palenk\xc4\x97s gubernijai, kuri 1844 m. prijungta prie Liublino gubernijos. 1867 m. miestas prijungtas prie naujai sukurtos Sedlc\xc5\xb3 gubernijos, kuriai priklaus\xc4\x97 iki 1912 met\xc5\xb3._NEWLINE_1907 m. mieste gyveno 6,706 \xc5\xbeydai. 1912\xe2\x80\x931915 m. priklaus\xc4\x97 Chelmo gubernijai. 1915\xe2\x80\x931919 m. priklaus\xc4\x97 Oberostui. 1919\xe2\x80\x931939 m. priklaus\xc4\x97 II Lenkijos Respublikos Liublino vaivadijai. 1928 m. pastatyta Vlodavos sinagoga. Prie\xc5\xa1 II pasaulin\xc4\xaf kar\xc4\x85 \xc5\xbeydai sudar\xc4\x97 apie 70% miesto gyventoj\xc5\xb3, per kar\xc4\x85 did\xc5\xbeioji dalis miesto \xc5\xbeyd\xc5\xb3 buvo nu\xc5\xbeudyti netoli miesto \xc4\xafkurtoje Sobiboro naikinimo stovykloje. 1939\xe2\x80\x931945 m. priklaus\xc4\x97 Tre\xc4\x8diojo Reicho Generalgubernijai. 1945\xe2\x80\x931975 m. priklaus\xc4\x97 Lenkijos Liaudies Respublikos Liublino vaivadijai. 1975\xe2\x80\x931998 m. priklaus\xc4\x97 Chelmo vaivadijai. Nuo 1973 m. iki 1992 m. miestui priklaus\xc4\x97 Orchuveko kaimas. 1993 m. \xc4\xafkurta Vlodavos \xc5\xa0v\xc4\x8d. J\xc4\x97zaus \xc5\xa0irdies parapija.'